**Igen Tisztelt Vendégeink!**

**Tisztelt Ünnepi Közgyűlés, Képviselőtársaim!**

**Kedves Barátaim!**

Budapest Közgyűlése nevében tisztelettel köszöntöm a mai ünnepen részt vevő minden kedves vendégünket.

Az alkalom megengedi, jó meggyőződésem pedig megköveteli: hogy különös tisztelettel szóljak azokról, akik velünk és mellettünk voltak az elmúlt nehéz hónapban. Budapest, a helytállás városa jól vizsgázott.

Az árvíz miatt a mára tervezett ünnepi hangverseny kicsit későbbre kerül ugyan, de nem marad el. És hamarosan átadjuk a megújult szökőkutat is – ezt ígérem.

**Tisztelt Kitüntetettek!**

Minden történelmi emlékezés legfontosabb üzenete, hogy megőrizzük önmagunkat. Megőrizzük az elődeink emlékét, és továbbadjuk azokat az értékeket, amiket tőlük kaptunk. A múltból hozott értékeink csakis bennünk válhatnak teljessé. És mi is csak akkor válunk minderre képessé, ha az emlékek szépsége a maguk tisztaságában mutatkozik meg. A jeles napok értékét pedig az adja, ha képes generációkon át történelmi emlékként fennmaradni és irányt mutatni.

Budapest életében sok ilyen történelmi esemény volt, de két dátum a magyar történelem utolsó századában különösen fontos maradt: 1944. március 21-e, amikor a német hadsereg katonái megszállták Magyarországot, majd 1991. június 19-e, amikor az utolsó szovjet katona is elhagyta Magyarországot. Csaknem 50 évet kellett várnunk. Tíz esztendővel később Magyarország polgári kormánya ezért döntött úgy, hogy ezt a napot – június 19-ét – nemzeti emléknappá nyilváníttatja. Budapest Főváros Közgyűlése pedig úgy határozott, hogy szintén ezen a napon adjuk át a díszpolgári címeket. A szabadság és a felemelkedés kezdete a legméltóbb helye és szimbóluma a kiemelkedő szellemi munkák és a nagy teljesítmények elismerésének.

Tisztelt Vendégeink!

Budapest értékekben és emlékekben egyaránt gazdag. Hatalmas múlt áll mögötte, és bizonyos vagyok benne, hogy szép jövő is. Az örökség – miként a jövő is – mindig két irányból közelíthető meg. Az egyik: a teher, amit a múltból örököltünk, és annak hibáit javítjuk, a másik: a remény és a reális esély. Nem szabad azonban elfeledni: az álmok néha sokat ígérnek, de a tények mindig többet érnek. Mi ez utóbbi úton haladva, megfontoltan igyekszünk építeni, megvédve és megerősítve mindazt, ami a miénk, és otthonteremtő biztonsággal törekszünk a jövő felé. A deáki és az eötvösi gondolatból, melyek itt, ebben a városban születtek, a mai kornak, Budapestnek leginkább az köszön vissza, amelyik azt mondja: a korrekció legalább olyan fontos, mint a vízió. Megőrizni, javítani és építeni. Nincs, és nem lehet ennél fontosabb program. Jó érzéssel mondhatom, hogy ez a törekvés érzékelhető minden, most díszpolgárrá avatandó életútjából is.

Kedves Barátaim!

A világban, szerte Európában, más városokban gyakran kérdezik: milyen ma Budapest? Kétségtelen: sokféle válasz adható erre. Tudok nagy szavakat is mondani. Jókai szerint: Budapest az ország diadémja, és a Margitsziget – ugyancsak Jókai megfogalmazásában – valóságos camea-kő. Márai szerint a világ városai közül Budapest tudja a leginkább, hogy szerep és küldetés nélkül nem lehet élni.

De ha például barátian azt kérdezik tőlem: – túljutottunk-e már a nehezén? – köntörfalazás nélkül azt kell válaszolnom, hogy nem, de már nem látszik annyira drámainak a helyzet, mint 2010 őszén, amikor alapvető szolgáltatások összeomlásával is lehetett számolni. Ma már biztonsággal kijelenthetjük, hogy az élhetőbb város megteremtésének útján járunk. És azt is válaszolhatom, hogy Budapest továbbra is népszerű a világban, zenei, művészi élete elismert, és szeretnek idejárni a fiatalok és az idősebbek szerte a világból. A magyar főváros nemzetközi minősítése több mutató alapján egyértelműen javult az utóbbi szűk 3 évben.

Tudom, nem ünnepi szavak, de az ünnep méltósága mégis mindig megköveteli a tények számbavételét.

A mai ünnep is a tények számbavételén alapul. Életutak állnak mögötte. Gyakran hősies áldozatvállalások is. Egy ma kitüntetett, aki már nem lehet itt velünk, Václav Havel azt írja: „a szeretet és az igazság mindig győz a hazugság és a gyűlölet fölött”. A kelet-európai országok demokratikus épülésének jelmondata ez. És mindig és mindenütt vállalható program. Különösen fontos lehet egy olyan világban, ahol feszített a tempó, és sok az ellentmondás. Minden közszereplő körültekintő figyelme és önmérséklete kellene ahhoz, hogy az egyéni ambíciók ne írják fölül a közös célokat. A hamisság, a hatalom elvesztése feletti, szűnni nem akaró, olykor tomboló düh – parlagi módon felhasználva az ’56-os mártír miniszterelnök emlékét – ne torzítsa el a valóságot.

A nagy tettek emberei, a hűséggel, szorgalommal, és ha kell, az alázattal dolgozók jól tudják mindezt. Hálás köszönet ezért, hiszen helytállni minden területen lehet. A tudományban, a színházban, a zenében és kórházakban, a valódi nagyság azonban az emberben mérhető igazán. Minden teljesítmény kifejezhető és elismerhető, de a most kitüntettek ezen felül állnak, mert nemcsak szakmailag, hanem emberileg, erkölcsileg is magasrendű teljesítmény az, ami mögöttük áll. Nem véletlen, hogy a most kitüntetettek valamennyiét, politikai érzelmekre való tekintet nélkül minden fővárosi képviselő támogatta szavazatával a díj odaítélésekor. Köszönetemet fejezem ki ezért az ellenzéknek is.

Kedves Barátaim!

Minden jó teljesítmény alapja az összefogás, az együvé tartozás révén valósulhat meg. Ez fejeződött ki azon a napon is, amikor Magyarország újra szabad lett, és később, önálló, független országként vált az európai közösség egyenrangú tagjává. Az út azonban hosszú. A mérföldkövek jól mutatják ugyan a megtett távot, de nem jelezhetik az előttünk állókat. Sem kilométerben, sem az út minőségét illetően. Nem minden múlik rajtunk, de minden velünk történik majd. A mi dolgunk az, hogy körültekintően cselekedjünk a napi munkában és a távolabbi célok kijelölésében egyaránt. Budapesten az eltelt két és fél év során a konszolidáció volt a legfontosabb. Pótoltuk a buszokat, befejezzük a metrót, és megépítjük az új gátakat, nagyszabású fejlesztéseket indítunk útjára. Reális terveink vannak sok új beruházás területén. Újítjuk a város gazdasági teljesítőképességét, megbecsüljük, támogatjuk kulturális életét.

A cselekvéshez jó példázatok, remek alkotó, tudományos, művészi és sportteljesítmények kellenek. Ez fejeződik ki a most kitüntetendő új díszpolgárok életútjában is. Széchenyi István szavaival: ami igazán kitűnő, annak nem kell dicséret, fénylik magától is, mint a gyémánt. Ne feledjük, akik előtt most tisztelettel hajtunk fejet, és fejezzük ki irántuk érzett megbecsülésünket, nem csak hivatásukban mutatnak fel kiemelkedőt és maradandót, hanem emberi emelkedettségükben is.

Szívből gratulálok Budapest minden új Díszpolgárának! Büszkék vagyunk rájuk, dicsekedünk velük, számítunk rájuk.

Tisztelet és elismerés az életutaknak, melyek a jövő alapjait is hordozzák!

Őszintén kívánom, hogy az életműveket felölelő tudás, a teljesítmény és a tapasztalat váljék marandóvá, szolgálja a gyakorlati, a szellemi és a lelki épülést a gyarapodó Budapesten! Valamennyiüknek hosszú, boldog, egészséges életet, további jó munkát, és sok érdemes követőt kívánunk.

Hálásak vagyunk Önöknek.